Moet ek koop, of moet ek huur? - Jou Geld | Solidariteit WêreldJou Geld | Solidariteit Wêreld
Tuis › Artikels › Moet ek koop, of moet ek huur?
Deur: Sanette Viljoen
Om eiendom te besit is oor die algemeen 'n goeie en waardevolle belegging. Bygesê, is dit nie altyd die beste opsie vir almal nie. Sommige mense se werksomstandighede vereis dat hulle baie moet verhuis en hulle nie oor die langtermyn kan vestig in een dorp nie. Vir hierdie persone sal dit meer raadsaam wees om te huur.
Finansies, werksomstandighede en die grootte van jou gesin sal altyd faktore wees wat in ag geneem moet word wanneer jy hierdie keuse moet maak.
In ons huidige omstandighede is dit veilig om te sê dat ons onsself in 'n goeie kopersmark bevind. Rentekoerse is baie laag en ten gunste van die koper. Huiskoop is egter nie so eenvoudig soos dit klink nie. Daar is baie onkoste aan verbonde wat die koper gereed moet wees om te dek, bv. verbandregistrasiekoste, oordragskostes, versekeringspremies, eiendomsbelasting en selfs opgradering en instandhoudingskostes.
Dit sal ook raadsaam wees om in gedagte te hou dat rentekoerse kan verander en dat jy finansieel stabiel moet wees om hierdie veranderinge te kan hanteer, tesame met al die ander onkoste wat gepaard gaan met die besit van 'n eiendom.
Aan die ander kant kan huur weer baie goedkoper wees, soms ook meer eenvoudig en meer buigsaam. Met die betaling van huurgeld help jy egter die verhuurder om sy verband af te betaal, in plaas daarvan om jou eie verband af te betaal. Indien jy 'n eiendom huur, is jy ook verbonde aan die huurkontrak wat reguleer wat jy met die eiendom mag doen. Jy mag dus nie breek en bou soos dit jou pas nie. Jy kan ook kennis kry om die eiendom te verlaat, natuurlik onderhewig aan die bepaling van jou huurkontrak.
Dit is dus duidelik dat daar voordele en nadele aan elke kant is. Faktore om in ag te neem, voordat jy jou besluit maak: Hoe lank gaan jy op dieselfde plek bly; Wat is die vergelyking van kostes tussen huur en koop; Wat is jou toekomstige finansiële posisie; Hoeveel spasie het jy nodig vir jou gesin, troeteldiere en motors?
Deur bogenoemde vrae te beantwoord behoort jy 'n goeie idee te kry van wat die beste opsie vir jou sal wees.